PATVIRTINTA

Marijampolės „Šaltinio“ progimnazijos

direktoriaus 2023 m. spalio 23 d.

įsakymu Nr. V-174 (1.3.E)

SUDERINTA

Marijampolės „Šaltinio“ progimnazijos

tarybos 2023-09-27 susirinkime

protokolas PR-55 (1.5.E)

**MARIJAMPOLĖS „ŠALTINIO” PROGIMNAZIJOS MOKINIŲ LANKOMUMO UŽTIKRINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Marijampolės „Šaltinio” progimnazijos mokinių lankomumo užtikrinimo tvarkos aprašas (toliau – Tvarkos aprašas) parengtas vadovaujantis Lietuvos Respublikos Švietimo, mokslo ir sporto ministro 2023 m. rugpjūčio 2 d. įsakymu Nr. 23-11384 „Dėl mokinių, besimokančių pagal bendrojo ugdymo programas, mokyklos lankomumo užtikrinimo tvarko aprašo patvirtinimo”

2. Tvarkos aprašas nustato mokinių, besimokančių pagal pradinio ir pagrindinio ugdymo programos I dalies (toliau kartu – mokiniai), praleistų pamokų pateisinimo galimybes, asmenų ir institucijų, atsakingų už mokinių progimnazijos lankomumą, atsakomybes ir veiksmus.

3. Tvarkos aprašo paskirtis užtikrinti Marijampolės „Šaltinio” progimnazijos mokinių lankomumą, bendradarbiaujant mokiniams, jų tėvams (globėjams, rūpintojams), mokytojams, švietimo pagalbos specialistams, direktoriui, visai progimnazijos bendruomenei, kitoms institucijoms, kurios atsakingos už vaiko teisės į mokymąsi užtikrinimą.

4. Progimnazijos nelankymas Tvarkos apraše suprantamas kaip mokinio neatvykimas į progimnaziją, nedalyvavimas pamokoje (ar jos dalyje), kuri privaloma pagal progimnazijos pamokų tvarkaraštį.

5. Tvarkos apraše vartojamos sąvokos atitinka Lietuvos Respublikos švietimo įstatyme ir Lietuvos Respublikos vaiko teisių apsaugos pagrindų įstatyme vartojamas sąvokas.

**II SKYRIUS**

**MOKINIO PRALEISTŲ PAMOKŲ PATEISINIMO GALIMYBĖS**

6. Mokinio neatvykimas į progimnaziją (pamokas) gali būti pateisintas dėl šių priežasčių:

6.1. ligos ar apsilankymo pas gydytoją:

6.1.1. ne daugiau nei 5 mokymosi dienas per kalendorinį mėnesį gali pateisinti mokinio tėvai (globėjai, rūpintojai) *(dėl sveikatos sutrikimų)*. Progimnazija, gavusi iš tėvų raštišką paaiškinimą (per elektroninį TAMO dienyną, trumpąją SMS žinute, *messenger* ar kita numatyta programėle) leidžia mokinio tėvams (globėjams, rūpintojams), pateisinti ir daugiau mokymosi dienų (iki 10 - ies) per kalendorinį mėnesį, jei yra objektyvios ir pagrįstos priežastys;

6.1.2. mokiniui praleidus daugiau nei 5 dienas per kalendorinį mėnesį, praleistos pamokos pateisinamos raštu, pasidomėjus, ar dėl mokinio ligos buvo kreiptasi į gydytojus (pvz., išrašu (informacija) iš *Elektroninės sveikatos paslaugų* ir bendradarbiavimo infrastruktūros informacinės sistemos (toliau – elektroninė sveikatos informacinė sistema) apie mokinio apsilankymą gydymo įstaigoje arba kitais įrodymais, pagrindžiančiais mokinio ligą ar apsilankymą pas gydytoją, bendradarbiaujant su progimnazijoje dirbančiu visuomenės sveikatos specialistu, vykdančiu sveikatos priežiūrą progimnazijoje. Mokinio praleistas pamokas pateisina klasės auklėtojas;

6.2. kitų svarbių asmeninių priežasčių, mokinio tėvų (globėjų, rūpintojų) prašymu gali būti pateisinamos ne daugiau nei 3 mokymosi dienos per pusmetį *(dėl poreikio išvykti, dalyvavimo artimųjų laidotuvėse ir kt.)*. Progimnazija gali leisti pateisinti ir daugiau mokymosi dienų ar pavienių pamokų, jei yra objektyvios ir pagrįstos priežastys (pateikus, įrodymus (informaciją) dėl tokio poreikio). Mokinio praleistas pamokas pateisina klasės auklėtojas;

6.3. nepalankių oro sąlygų, įvykių, susijusių su visuomeniniu ar kitu transportu, kuriuo mokinys vyksta į progimnaziją, eismo sutrikimų ar kitų nenugalimos jėgos (*force majeure*) aplinkybių. Šiais atvejais apie praleistas pamokas informuoja mokinio tėvai (globėjai, rūpintojai) žinute per elektroninį TAMO dienyną, trumpąją SMS žinute, *messenger* ar kita numatyta programėle. Mokinio praleistas pamokas pateisina klasės auklėtojas;

6.4. mokinio dalyvavimo sporto varžybose, olimpiadoje ir / ar kitame ugdomajame renginyje (toliau – renginys), kuris organizuojamas progimnazijos arba kitų institucijų ar įstaigų. Jei renginį organizuoja ne progimnazija, o kita institucija ar įstaiga, mokinio tėvai (globėjai, rūpintojai) dėl dalyvavimo renginyje progimnazijos vadovui ar jo įgaliotam asmeniui turi pateikti prašymą dėl praleistų pamokų pateisinimo iki renginio arba ne vėliau kaip kitą darbo dieną po jo. Prie prašymo pridedami jį pagrindžiantys dokumentai. Mokinio praleistas pamokas dėl jo dalyvavimo renginyje pateisina klasės auklėtojas;

6.5. mokinio tikslinio kvietimo atvykti į valstybinę ar savivaldybės instituciją ar įstaigą (pvz., pedagoginę psichologinę tarnybą, Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos (toliau – Tarnyba) ar jos įgaliotą teritorinį skyrių, teismą ir kt.), mokinio tėvams (globėjams, rūpintojams) pateikus progimnazijai įrodymus (informaciją), patvirtinančius apsilankymą. Mokinio praleistas pamokas pateisina klasės auklėtojas;

6.6. dėl staiga pasireiškusių sveikatos sutrikimų mokiniui esant progimnazijoje (pamokų tvarkaraštyje nustatytu laikotarpiu). Mokinio praleistas pamokas pateisina klasės auklėtojas.

6.7. mokinio dalyvavimo projektinėje veikloje (pvz. Erasmus+ programoje ir kt.), kuri yra vykdoma kitoje institucijoje. Mokinio praleistas pamokas pagal direktoriaus įsakymą pateisina klasės auklėtojas.

**III SKYRIUS**

**MOKINIŲ, JŲ TĖVŲ (GLOBĖJŲ, RŪPINTOJŲ) IR PROGIMNAZIJOS ATSAKOMYBĖS UŽTIKRINANT MOKINIŲ PROGIMNAZIJOS LANKOMUMĄ`**

7. Už mokinio progimnazijos lankomumą atsakingi:

7.1. mokinys, kuris privalo lankyti progimnaziją (pamokas) reguliariai, kaip sutarta mokymo sutartyje, numatyta progimnazijos pamokų tvarkaraštyje ir (ar) kitame progimnazijos vidaus teisės akte.

7.2. mokinio tėvai (globėjai, rūpintojai), kurie, veikdami išimtinai geriausiais vaiko interesais, turi:

7.2.1. užtikrinti, kad vaikas reguliariai ir punktualiai lankytų progimnaziją (pamokas);

7.2.2. iki tos dienos pamokų, projektinės veiklos, renginių pradžios TAMO žinute informuoti progimnaziją, jei vaikas negalės atvykti į progimnaziją ar pamoką, negalės dalyvauti numatytoje veikloje;

7.2.3. raštu pateisinti (iš anksto su klasės auklėtoju suderintu būdu) Tvarkos aprašo 5.1, 5.1.1. ir 5.3 papunkčiais nustatytą praleistų mokymosi dienų skaičių, jei vaikas neatvyko į progimnaziją (pamokas);

7.2.4. pateikti informaciją, patvirtinančią vaiko apsilankymą gydymo įstaigoje, jei vaikas dėl ligos ar apsilankymo pas gydytoją per kalendorinį mėnesį praleido daugiau nei 5 dienas;

7.3. progimnazija turi:

7.3.1. susitarimus dėl mokinio progimnazijos lankomumo, nustatytus šiame Tvarkos apraše ir mokymo sutartyje;

7.3.2. mokytojas pamokos pradžioje turi elektroniniame TAMO dienyne pažymėti į pamoką neatvykusius mokinius.

7.3.2. klasės auklėtojas tą pačią dieną turi informuoti mokinio tėvus (globėjus, rūpintojus) apie jų vaiko neatvykimą į progimnaziją ar pamoką (-as), jei tėvai (globėjai, rūpintojai) nepraneša progimnazijai apie vaiko neatvykimą į progimnaziją ar pamoką. Informacija apie mokinio neatvykimą į progimnaziją pateikiama raštu: įrašu elektroniniame TAMO dienyne „n“ (neatvyko), elektroniniu paštu ir / arba mobiliuoju įrenginiu (trumpąją SMS žinute). Informacijos tinkamu pateikimu raštu laikomi tie atvejai, kai galima nustatyti informacijos turinį, jos pateikėją, pateikimo faktą ir laiką;

7.3.3. kreiptis į atsakingas institucijas, jei mokinys nelanko progimnazijos be pateisinamos priežasties ir kyla įtarimų, kad mokinio tėvai (globėjai, rūpintojai) neužtikrina vaiko teisės mokytis, tais atvejais, kai progimnazija išnaudojo visas švietimo pagalbos mokiniui, bendradarbiaudama su jo tėvais (globėjais, rūpintojais), teikimo galimybes, bet situacija dėl pamokų lankomumo nesikeičia;

7.3.4. stebėti mokinių progimnazijos (pamokų) lankomumą, analizuoti progimnazijos nelankymo priežastis, priimti sprendimus dėl progimnazijos lankomumo gerinimo. Klasės auklėtojas, kilus įtarimams dėl mokinio galimai tyčinio pamokų praleidimo ir / ar progimnazijos nelankymo), kreipiasi į progimnazijoje dirbantį socialinį pedagogą ir kartu ieško efektyvių pagalbos mokiniui būdų;

7.3.5. Mokiniai, praleidę daugiau negu 50% nepateisintų pamokų per mėnesį, iki kito mėnesio 5 dienos yra įtraukiami į Lietuvos elektroninę Nesimokančių vaikų ir mokyklos nelankančių mokinių informacinę sistemą (NEMIS).

**IV SKYRIUS**

**MOKINIŲ, JŲ TĖVŲ (GLOBĖJŲ, RŪPINTOJŲ) IR PROGIMNAZIJOS VEIKSMAI UŽTIKRINANT MOKINIŲ PROGIMNAZIJOS LANKOMUMĄ**

8. Jei mokinys negali atvykti į pamokas, nepilnamečio mokinio tėvai (globėjai, rūpintojai) raštu (pvz., laišku elektroniniame TAMO dienyne, trumpąją SMS žinute, *messenger* ar kita numatyta programėle), ne vėliau kaip iki tos dienos, kurią mokinys negali atvykti į progimnaziją, pamokų pradžios turi pranešti klasės auklėtojui, apie vaiko neatvykimą į progimnaziją (pamokas/projektinę veiklą/renginį ir kt.), nurodydami priežastį.

9. Jei mokinys neatvyksta į progimnaziją (pamokas) ir mokinio tėvai (globėjai, rūpintojai) neinformuoja progimnazijos arba jei mokinys išvyksta iš pamokos (-ų) savavališkai, be pateisinamos priežasties, klasės auklėtojas tą pačią dieną informuoja mokinio tėvus (globėjus, rūpintojus) apie vaikoneatvykimą į progimnaziją ar pamoką.

10. Jei per kalendorinį mėnesį mokinys praleidžia daugiau mokymosi dienų, nei numatoma Tvarkos aprašo 5.1, 5.2 ir 5.3 papunkčiuose, arba nėra informacijos apie mokinio ligą ar apsilankymą pas gydytoją arba kitos institucijos ar įstaigos, kuri organizuoja renginius, arba įrodymų (informacijos), patvirtinančių mokinio apsilankymą valstybinėje ar savivaldybės institucijoje ar įstaigoje, klasės auklėtojas informuoja mokinį ir jo tėvus (globėjus, rūpintojus) apie mokinio pareigos – reguliariai lankyti progimnaziją, be pateisinamos priežasties nepraleisti pamokų ir kitų privalomų ugdymo proceso užsiėmimų – pažeidimą ir apie Tvarkos aprašo 10 ir 11 punkte nustatytus galimus progimnazijos veiksmus, jei mokinys einamųjų mokslo metų metu pakartotinai pažeis šią mokinio pareigą.

11. Jei mokinys einamųjų mokslo metų eigoje pakartotinai pažeidžia mokinio pareigą – reguliariai lankyti progimnaziją, be pateisinamos priežasties nepraleisti pamokų ir kitų privalomų ugdymo proceso užsiėmimų, įvertinus pažeidimų aplinkybes ir apimtis, mokinio progimnazijos nelankymo klausimas gali būti teikiamas nagrinėti progimnazijos vaiko gerovės komisijoje (įrašas atliekamas mokytojų kambaryje viešinamoje VGK darbotvarkėje).

12. Jei mokinys einamųjų mokslo metų eigoje sistemingai (tris ir daugiau kartų) pažeidžia mokinio pareigą – reguliariai lankyti mokyklą, be pateisinamos priežasties nepraleisti pamokų ir kitų privalomų ugdymo proceso užsiėmimų nevykdymo, o teikta švietimo pagalba progimnazijoje yra neveiksminga ir neefektyvi, progimnazijos vadovas progimnazijos vaiko gerovės komisijos siūlymu kreipiasi į savivaldybės tarpinstitucinio bendradarbiavimo koordinatorių dėl koordinuotai teikiamų švietimo pagalbos, socialinių ir sveikatos priežiūros paslaugų mokiniui ir jo tėvams (globėjams, rūpintojams) skyrimo. Progimnazija, turėdama pagrįstos informacijos apie galimus vaiko teisių pažeidimus, neužtikrinamas vaiko teises ir geriausius interesus bei atlikusi teisės aktais paskirtas funkcijas vaiko teisių apsaugos srityje, informaciją apie galimus vaiko teisių pažeidimus (apie galimą vaiko teisių pažeidimą, tai pagrindžiančius faktus ir priemones, kurių imtasi situacijai išsiaiškinti ir spręsti), kreipiasi į Tarnybą ar jos įgaliotą teritorinį skyrių spręsti klausimą dėl galimo vaiko teisių pažeidimo ir galimų pagalbos ir (ar) poveikio (pvz., administracinės atsakomybės taikymo) priemonių taikymo.

13. Jei mokinys nelankė progimnazijos ir per mėnesį be pateisinamos priežasties praleido daugiau kaip pusę pamokų ar ugdymui skirtų valandų, progimnazija, išnaudojusi visas švietimo pagalbos mokiniui teikimo galimybes, gali kreiptis į vaiko nuolatinės gyvenamosios vietos savivaldybės administracijos direktorių su prašymu dėl vaiko minimalios priežiūros priemonių skyrimo.

**V SKYRIUS**

**BAIGIAMOSIOS NUOSTATOS**

14. Šį Tvarkos aprašą tvirtina progimnazijos direktorius, suderinęs su Progimnazijos taryba.

15. Šis Tvarkos aprašas skelbiamas viešai progimnazijos interneto svetainėje (<https://saltinio.lt/> ).

16. Su Tvarkos aprašu progimnazija supažindina mokinius, mokinių tėvus (globėjus, rūpintojus), mokytojus, švietimo pagalbos specialistus, kitus už mokinių lankomumo užtikrinimą progimnazijos atsakingus asmenis kiekvienų mokslo metų pradžioje klasės bendruomenių ir tėvų susirinkimų metu.

17. Asmens duomenys, kurie pateikiami dokumentuose pagal Tvarkos aprašo nuostatas, tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu bei kitais Lietuvos Respublikos teisės aktais, reglamentuojančiais asmens duomenų apsaugą. Asmens duomenų tvarkymo tikslas – priimti sprendimą dėl mokinio praleistų pamokų pateisinimo.

18. Progimnazijoje išrašai (informacija) iš elektroninė sveikatos informacinės sistemos apie mokinio apsilankymą gydymo įstaigoje ar kiti įrodymai, pagrindžiantys mokinio ligą ar apsilankymą pas gydytoją, nėra saugomi. Pateisinus mokinio praleistas pamokas išrašai (informacija) iš elektroninė sveikatos informacinės sistemos apie mokinio apsilankymą gydymo įstaigoje ar kiti įrodymai, pagrindžiantys mokinio ligą ar apsilankymą pas gydytoją, sunaikinami.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_